钦定古今图书集成/明伦汇编/氏族典/第138卷 > 《廖用贤尚友录》 > 殷景仁
## 钦定古今图书集成/明伦汇编/氏族典/第138卷 > 《廖用贤尚友录》 > 殷景仁

按《宋书殷景仁传》，“景仁，陈郡长平人也。父道裕，早亡。
景仁初为高祖太尉行参军，迁宋台秘书郎，出补衡
阳太守，入为洗马，转中书侍郎，高祖甚知之。少帝即
位，除黄门侍郎，寻领射声。顷之，转左卫将军。太祖即
位，委遇弥厚，与王华、王昙首、刘湛并为侍中，以风力
局干，冠冕一时。元嘉三年，车驾征谢晦掌留任。晦平”，
代到彦之为中领军。九年，迁尚书仆射。刘湛与景仁
素善，会王弘、华昙首相继亡，景仁引湛共参政事。湛
既入，以景仁位遇本不逾己，而一旦居前，意甚愤愤，
欲倾之。十二年，景仁复迁中书令，湛愈怒，议遣人若
劫盗者于外杀之。上微闻之，迁景仁于西掖门外，密
迩宫禁，故其计不行。景仁卧疾者五年，虽不见上，而
密表去来，日中以十数，影迹周密，莫有窥其际者。收
湛之日，景仁使拂拭衣冠。其夜，上出华林园召景仁，
诛讨处分皆委之。代义康为扬州刺史、仆射。月馀，卒。